দর্শকদের এই প্রত্যাশার কথাটা অজানা নয় গেইলের। প্রতিপক্ষের বোলারদের চেয়ে তাই এটিকেই বড় চাপ ভাবছেন তিনি, ‘বাংলাদেশের সবাই আমার ও ম্যাককালামের কাছ থেকে বিনোদনদায়ী ব্যাটিং চায়। এটা আমাদের ওপর চাপ বাড়িয়ে দিয়েছে। তবে এ রকমই তো হওয়ার কথা।’ তবে গেইল কথাও দিলেন দর্শক মনোরঞ্জনের সর্বোচ্চ চেষ্টা করার, ‘আমরা যদি দারুণ শুরু করতে পারি, প্রচুর চার-ছক্কা মেরে দর্শককে রোমাঞ্চিত করতে পারি, তাহলে ভালোই হবে। বেশির ভাগ সময়ে আমি ব্যাটিং করি দর্শককে আনন্দ দেওয়ার জন্য। টাকা খরচ করে তারা বিনোদিত হতেই আসে। অনেক সময় অবশ্য বেশি বেশি ছক্কা মারতে গিয়ে সমস্যায় পড়ে যাই। তবে লেগে গেলে সবাই খুশি হয়।’